Foto’s: Nagwaak gehou, dodetal styg ná Boksburg-tragedie(Foto: IHSAAN HAFFEJEE/ANADOLU AGENCY/Anadolu Agency via AFP) ŉ Nagwaak is Woensdagaand in Boksburg gehou waartydens ŉ oomblik van stilte gehandhaaf is vir almal wat deur die onlangse tragedie geraak is. Die dodetal na Oukersdag se noodlottige ontploffing het intussen tot 27 gestyg. Altesaam 10 gesondheidspersoneellede van die Tambo-gedenkhospitaal is onder die oorledenes. Lede van gemeenskappe in Boksburg en omliggende gebiede het Woensdagaand in die Plantation-buurt bymekaargekom. Daar is gebid en blomme en kerse vir die slagoffers neergelê. Lede van die gemeenskap het mekaar onderskraag terwyl “Amazing Grace” gesing is. (Foto: IHSAAN HAFFEJEE/ANADOLU AGENCY/Anadolu Agency via AFP) Die bestuurder van die gastenkwa wat ontplof het, is intussen uit aanhouding vrygelaat sonder om in ŉ hof te verskyn. Maroela Media het vroeër berig die 32-jarige bestuurder is Dinsdag deur die polisie ondervra voordat hy op waarskuwing vrygelaat is hangende verdere ondersoeke. Die bestuurder het geringe beserings opgedoen toe hy Saterdag naby die Tambo-gedenkhospitaal met ŉ gastenkwa onderdeur ŉ brug probeer ry en die vragmotor vasgeval het. Die gastenkwa het kort daarna aan die brand geslaan en eindelik ontplof.